**Літаратурна-музычная кампазіцыя “Жыві, мая родная мова!”**

*Выконваецца песня “Мова мая”*

**1-ы вядоўца**. Духоўнай каштоўнасцю кожнага народа з’яўляецца яго родная мова. Беларуская мова – гэта скарбніца беларускай культуры, усе элементы якой знаходзяць сваё выражэнне ў слове. Наша мова – адна з найбольш дасканалых моў свету. Трапная і мілагучная, яна заўсёды была прадметам гонару беларускага народа.

*А.Зарыцкі*

Мова,

Пявучая родная мова,

Ты – уладарка нявызнаных скарбаў.

Столькі значэнняў, гучанняў і фарбаў

Мае ў сабе тваё кожнае слова…

Ціха гучаць у мове маёй

Словы пяшчотныя,

Словы крынічныя,

Росныя.

Чуюцца ў ёй –

І грымотныя,

Зычныя.

Водгулле бітваў у іх

Разлятаецца грознае.

Часам бывае – заззяе неспадзявана

Новаю зоркаю слова-абнова.

Колькі ў табе нявызнаных скарбаў схавана,

Мова мая,

Пявучая родная мова.

**2-і вядоўца.** Ох, як доўга мы, беларусы, цураліся сваёй мовы і, як кажуць, хаваліся з ёю за печ перад чужымі людзьмі. Нават з’явілася такая дурная думка, што мова наша – хамская, сялянская, непрыгожая, што на ёй нельга размаўляць з адукаваным чалавекам, нельга пісаць кніжкі, як на іншых мовах... Але няпраўда гэта! Мова наша – прыгожая, багатая, еўрапейская.

*Е.Лось*

Табе складаю шчыры свой санет,

Прапрадзедаў маіх жывая мова, –

Майго народа першая аснова,

Душы яго шырокі, чысты свет!

Калі і я ў табе пакіну след,

Хай не на ўсю ступню, хай напалову, –

Твая заслуга, казачнае слова,

Адзнака новых, радасных прыкмет!

Да глыбіні душы мяне хвалюе,

Як пазнаю цябе і прагна п’ю я,

Нібы вады з крыніцы мне далі.

І крочу, маладая, з асалодай

Па гэтай любай, сонечнай зямлі,

Дзе роднай мовай дадзена валодаць!

**1-ы вядоўца.** Родная мова… Яна ўваходзіць у наша жыццё з вуснаў маці. Прыгожае гучанне роднага слова мы пачынаем успрымаць з матчыных песень, цудоўных беларускіх казак, легендаў, паданняў. З роднай мовай мы пакідаем бацькоўскі парог, адпраўляючыся ў далёкія вандраванні. І пачуцццё роднай зямлі, якое неяк губляецца, калі ты жывеш на ёй, асабліва абвастраецца, калі апынаешся дзесьці далёка. І гэта невыпадкова. Бо мова – душа народа, векавая праца многіх пакаленняў, люстэрка духоўнага жыцця і творчасці грамадства, наш галоўны нацыянальны скарб. “Гэта мова першай матчынай калыханкі і апошняга “бывай”, мова пажаўцелых статутаў і мова кахання”, – пісаў Уладзімір Караткевіч.

*Выконваецца песня на словы Г.Бураўкіна “Я не ганю землі чужыя” (****Данчык,*** *відэа)*

**2-і вядоўца**. Няма мовы – няма супакаення ў горы, няма слоў радасці. Ці доўга пражыве дрэва, калі ў яго абсякуць карані? Загіне дрэва. Якім жа стане чалавек, калі ў яго вырвуць зямлю з-пад ног – родную мову? Загіне чалавек. Нездарма Якуб Колас казаў: “Ніякае багацце людзей не бывае даражэйшым за іх родную мову”.

*А.Вольскі*

Слова да слова, слова да слова –

Гэта бацькоўская родная мова,

Матчына мова, пяшчотная, чыстая,

Быццам крыніца, жывая, іскрыстая.

*Я.Янішчыц*

Сто гадоў шукай другой красы,

А тым больш, што свет зусім не вузкі.

Ды калі ты не бязродны сын,

Гавары са мной па-беларуску.

**1-ы вядоўца.**

Жывое ў вяках беларускае слова –

Народа душа і народа хвала.

Цябе абзывалі “мужыцкаю мовай”,

А нам жа ты – матчынай мовай была.

*Выконваецца песня “Гаворка беларуская” (“Бяседа”, аўдыё)*

**2-і вядоўца.**

Хачу, каб песню маёй матулі

І ўнукі ўнукаў маіх пачулі

Не толькі са сцэны,

А ў хаце – блізкую –

Над ціхай калыскаю,

Над поўнай міскаю.

*М.Мятліцкі*

Дык дзякуй, мой любімы край,

Што і ў мяне ёсць спадчына, –

Зялёны стогалосы май

І гэта мова матчына.

Яна мяне у свет вядзе –

Ці ў вырай я, ці з выраю.

На гэтай мове – добры дзень! –

Сяброў вітаю шчыра я.

Мне дзіўны чуецца матыў

На роднай мове матчынай

І ў шолаху жытнёвых ніў,

І ў шуме соснаў матчавых.

Хай бель на скроні – нібы сон,

Яе ж, маю харошую,

Мне шанаваць да скону дзён,

Любіць да дня апошняга…

А ты, мой краю, перадай

Маім сынам у спадчыну

Для песень новых – светлы май

І сілу мовы матчынай.

*У.Караткевіч*

Наша мова вечная, бо ўся яна як наш характар.

Часам мяккая, пяшчотная!

А часам мужная, поўная сілы і цвёрдасці.

“Дзе” – як шкляной палачкай па крышталю.

Мяккае “сь” – як соннае ціўканне сінічкі ў гняздзе.

Побач “р”, як гарошына ў свістку.

Доўга, адкрыта, пявуча гучаць галосныя.

А “г” прыдыхае так ласкава, як маці на лобік дзіцяці,

Каб перастаў сніць дрэнныя сны.

Дык што ж лепей за цябе, мова мая, мова наша!

За цябе, даўняя, за цябе, вечна жывая, за цябе, неўміручая!

*А.Малюк*

Роднае слова –

Маланак аснова

І сіняга лёну

Някідкі уток.

Яно, як крыніца,

Што вечна бруіцца,

Бярэ з нашых сэрцаў

Свой чысты выток.

Яно ашчаслівіць,

Калі нешчаслівы,

І раны загоіць,

Пазбавіць ад мук…

О роднае слова –

Званочак радзімы,

Зямлі беларускай

Мой спеўны жаўрук.

*(С.Макей. Песня “Наша мова” (відэа)*

*М.Танк*

З легендаў і казак былых пакаленняў,

З калосся цяжкога жытоў і пшаніц,

З сузор’яў і сонечных цёплых праменняў,

З грымучага ззяння бурлівых крыніц,

З птушынага шчэбету, шуму дубровы,

І з гора, і з радасці, і з усяго

Таго, што лягло назаўсёды ў аснову

Святыні народа, бяссмерця яго, –

Ты выткана, дзіўная родная мова.

*Л.Геніюш*

Я скарбы слоў, з душы народнай літых,

Без тонкасці налётнай і чужой,

Збіраю па дарогах прагавіта,

Змываю пыл расчуленай слязой.

Малітвенна ўздымаю сэрцам слова

З пяску вякоў да зорнай вышыні

Высокай пробай звон радзімай мовы,

Вякамі гартаванай на агні.

У горне сэрцаў Скарын***ы***, Купалы

Апалены той залаты метал.

На гэтай мове маці мне пяяла

Над зыбкаю пра наш народны жаль.

Радзімаю наканавана жыць мне,

Крывёю сэрца новы спеў пісаць.

Купалавай, Скарынавай, мужыцкай,

Народнай мове доўг святы аддаць.

**1-ы вядоўца.**

Мова продкаў нашых і нашчадкаў –

Шэпт дубровы і пчаліны звон, –

Нам цябе ласкава і ашчадна

Спазнаваць ажно да скону дзён,

Па чужых краях не пабірацца,

Не аддаць цябе на забыццё,

Наша невычэрпнае багацце,

Наша несмяротнае жыццё.

*А.Канапелька*

Адкрываю, як свет, нанова

Беларускае роднае слова,

Пералівістае – як каменьчык,

Весялковае – як ручэй,

Цёплае – як агеньчык

Добрых тваіх вачэй,

Светлае – як маланка,

Гнеўнае – як пярун,

Ціхае – як калыханка,

Вечнае – як Беларусь!

*“Песняры”. “Роднае слова беларускае” (аўдыё)*

*П.Макаль. “Роднае слова”.*

Калі я засмягну ад спёкі,

Дазволь мне табе пакланіцца,

Крыніца –

Роднае слова...

Калі заблуджуся ў дарозе,

Не моўкні ў бацькоў на парозе,

Цябе я здалёку пачую,

Матчына слова.

Калі анямею раптоўна –

Дык не навекі! –

Голас мне вернуць не лекі,

А крэўнае слова.

Хай нават аглушыць бітва,

Адновіць мой слых не малітва,

А бацькава слова.

Калі растваруся ў натоўпе,

Дзе твару твар не знаходзіць,

Аблічча маё адродзіць

Айчыннае слова.

Лёсу майго кірунак,

Долі маёй выснова,

Як паратунак, –

Матчына слова,

Бацькава слова,

Роднае вечнае слова!

*А.Ставер*

Любіце травы, дрэвы, рэкі,

Прастор палёў, блакіт нябёс,

Цаніце Працу, Чалавека, –

І Бог вам дасць спагадны лёс.

А каб цанілі вас у свеце

(Я лепшых слоў не падбяру),

Шануйце дзіва на планеце –

Святую нашу Беларусь.

І мову Коласа, Купалы

Вы беражыце з роду ў род,

Каб наша воля не прапала,

Каб не загінуў наш народ.

*“Бонда”. “Прыйдзе іх дзень” (аўдыё)*

*А.Дзеружынскі. “Роднае слова”*

Прамяніся ярчэй і ярчэй

Ды звіні ўсё званчэй і званчэй,

Наша простае, шчырае слова –

Беларуская мова.

Нізавошта не скажаш ніколі,

Лепш не выкажаш радасці, болю

У адзіным, адным толькі слове,

Як на мове сваёй, роднай мове.

Тут і плёскат блакітных азёраў,

Тут і гоман адвечнага бору,

Спеў салоўкі, куванне зязюлі,

Голас сэрца любімай матулі.

А ці будзеш так сам сумаваць,

Ці вясёлую песню спяваць,

А ці рэха будзіць у дуброве,

Як на мове сваёй, роднай мове?

Прамяніся ж ярчэй і ярчэй

Ды звіні ўсё званчэй і званчэй,

Наша простае, шчырае слова –

Беларуская мова.

**2-і вядоўца.**

О матчына мова! Маленства вясна!

Ніколі ніхто мне цябе не заменіць,

Бо ты, як і маці, на свеце адна.

*В.Швед*

1-ы. Мову родную беражы.

2-і. Мовай роднай даражы.

3-і. Мову родную шануй.

4-ы. Мовай роднай не гандлюй.

5-ы. Мову родную любі.

6-ы. Мову родную не губі.

7-ы. Мовы роднай не кідай.

8-ы. Мову дзецям перадай.

9-ы. Мовы не аддай на здзек.

Усе. Толькі з ёю жыцьмеш, чалавек!

*Vinsent. “Наша мова ў небяспецы” (відэа)*

***Разумнікі і разумніцы***

***Інтэлектуальная гульня на тэму “Мая радзіма – Беларусь”*** *для ІХ – ХІ класаў*

Мэты: развіваць інтэлектуальныя здольнасці вучняў, іх камунікатыўную і эстэтычную культуру; садзейнічаць пашырэнню ведаў вучняў пра мінулае і сучаснае Беларусі, выхоўваць павагу да роднай зямлі, нашага народа, яго мовы і культуры.

Удзельнічаюць 2-3 каманды. Першая выбірае адну з прапанаваных катэгорый і называе нумар пытання на пэўную колькасць балаў. Калі даецца правільны адказ, каманда атрымлівае “квіток” з набранай сумай балаў і працягвае выбіраць пытанні з гэтай жа катэгорыі. Пры няправільным адказе супернік атрымлівае права даць адказ на гэтае ж пытанне і пры любым варыянце адказу выбірае свой нумар пытання з гэтай жа катэгорыі, а даць правільны варыянт адказу могуць паспрабаваць заўзятары. Да іншай катэгорыі можна пераходзіць толькі пасля таго, як агучаны ўсе пытанні з выбранага цыклу пытанняў. Пераможцам прызнаецца каманда, якая набрала найбольшую колькасць балаў.

*Катэгорыя “Імёны”*

1б. Назавіце аўтара, які выдаў адзіны прыжыццёвы зборнік. *(М.Багдановіч)*

2б. Назавіце імя і прозвішча нацыянальнага героя Беларусі, кіраўніка нацыянальна-вызваленчага паўстання 1863-1864 гг., аўтара “Мужыцкай праўды” *(К.Каліноўскі)*

3б. Які псеўданім узяў Іван Дамінікавіч Луцэвіч? *(Янка Купала)*

4б. Гэты Максім – беларускі паэт, перакладчык, дзяржаўны дзеяч. Назавіце яго “ваеннае” прозвішча. *(М.Танк)*

5б. Якога пісьменніка называюць беларускім Вальтэрам Скотам? *(Уладзіміра Караткевіча)*

*Катэгорыя “Мастацтва”*

1б. Назавіце помнік абарончага дойлідства ХІІІ ст., які знаходзіцца на тэрыторыі Камянецкага раёна Брэсцкай вобласці *(Камянецкая (Белая) вежа)*

2б. Назавіце помнік архітэктуры, унесены ў Спіс сусветнай спадчыны ЮНЕСКА (2000 г.), першым гаспадаром якога лічыцца Сенька Гедагольдавіч (1434 г.) *(Мірскі замак)*

3б. Назавіце імя вядомага беларускага і французскага мастака – ураджэнца Віцебшчыны *(Марк Шагал)*

4б. Як называлія вырабы ручнога ткацтва ў Вялікім княстве Літоўскім, элемент традыцыйнага мужчынскага строю шляхты? *(Слуцкія паясы)*

5б. Які музычны інструмент стаў назвай аднаго са зборнікаў Я.Купалы? *(Жалейка)*

*Катэгорыя “Літаратура канца ХІХ - пачатку ХХ ст.”*

1б. Назавіце аўтара слоў верша-песні “Па-над белым пухам вішняў” *(М.Багдановіч)*

2б. Назавіце аўтара верша “Родныя вобразы” *(Я.Колас)*

3б. Які аўтар друкаваўся пад псеўданімам **“Сымон Рэўка з-пад Барысава”**? *(Ф.Багушэвіч)*

4б. Якому літаратурнаму герою належаць словы: “Што ні кажы, а жыццё, ужо само па сабе, ёсць радасць, вялікае шчасце, бясцэнны дар”? *(А.Лабановіч, трылогія “На ростанях” Я.Коласа)*

5б. Назавіце імя і прозвішча паэткі, якую называюць беларускай Марынай Цвятаевай *(Я.Янішчыц)*

*Катэгорыя “Традыцыі і абрады беларусаў”*

1б. Гэтая рэч у народных звычаях і абрадах раней займала важнае месца. На Вадохрышча ёй упрыгожвалі ледзяны крыж, на Сёмуху ахвяравалі бярозе, на зажынках ахіналі сноп у куце хаты. Пра якую рэч ідзе размова? *(Ручнік)*

2б. Гэтае дрэва ў беларусаў было сімвалам жыватворнай сілы. Галінкі яго асвячалі ў храме, білі імі ўсіх членаў сям’і, бо лічылася, што гэтым можна засцерагчы ад хваробаў і бедаў. Што гэта за дрэва? *(Вярба)*

3б. Народнае мастацкае ткацтва – адзін з найбольш папулярных і пашыраных відаў народнага мастацтва. Узоры тканых і вышываных вырабаў – зашыфраваны аповед пра жыццё народа, прыроду, людзей. Гэты ўзор вышывалі тады, калі трэба было прасіць Бога, каб ачуняў-паздаравеў чалавек. Што ён сімвалізаваў? *(Жыццё)*

4б. У мінулым кожны дзень тыдня ў беларусаў меў сваё значэнне. У панядзелак не пажадана было пачынаць новую справу, яе адкладвалі на аўторак. Чацвер быў чыстым, а пятніца – жаночым днём. А што неабходна было рабіць у суботу? *(Успамінаць памерлых продкаў)*

5б. Вечар правядзення другой каляднай куцці – стары Новы год – быў адзначаны выкананнем гэтага абраду. Ён уяўляў сабой абход вёскі калядоўшчыкамі, аднак у склад гурту ўваходзілі толькі дзяўчаты. Яны выбіралі самую прыгожую сярод сябровак, апраналі яе ў найлепшае адзенне, на галаву клалі вянок, упрыгожаны рознакаляровымі стужкамі. Дзяўчынка-прыгажуня называлася “шчодрай”, а яе наведванне сялянскіх хат сімвалізавала дабрабыт, шчодры ўраджай і захаванне дамашняга агменю. Як нашы продкі называлі гэты абрад? *(Шчадраванне)*

*Катэгорыя “Фальклор”*

1б. Другая назва фальклору *(Вусная народная творчасць)*

2б. Як называецца летняе свята, падчас якога шукаюць папараць-кветку? *(Купалле)*

3б. Як называўся беларускі народны лялечны тэатр? *(Батлейка)*

4б. Назавіце імя беларускага бога грому і маланкі *(Пярун)*

5б. Як называліся песні, якія спяваліся падчас гукання вясны? *(Вяснянкі)*

*Катэгорыя “Тэатр”*

1б. Як называецца пастаноўка драматычнага твора на сцэне? *(Спектакль)*

2б. Назавіце сапраўднае імя і прозвішча К.Крапівы *(Кандрат Кандратавіч Атраховіч)*

3б. Назавіце заснавальніка беларускага тэатра *(Ігнат Буйніцкі)*

4б. Як называліся першыя прафесійныя акцёры беларускага тэатра, вядомыя з ХІІ ст.? *(Скамарохі)*

5б. Імя якіх беларускіх пісьменнікаў носяць драматычныя тэатры ў Мінску, Віцебску і Бабруйску? *(Я.Купалы, Я.Коласа, В.Дуніна-Марцінкевіча)*

*Катэгорыя “Беларускі друк”*

1б. Як называлася першая газета на беларускай мове, якую выдаваў Кастусь Каліноўскі? *(“Мужыцкая праўда”)*

2б. Як называлася першая кніга Бібліі, якую надрукаваў Ф.Скарына, і калі яна выйшла? *(“Псалтыр”, 6 жніўня 1517 г.)*

3б. Хто выдаў у Нясвіжы першую беларускую кніжку “Катэхізіс”? *(Сымон Будны)*

4б. Назавіце легальныя перыядычныя выданні на беларускай мове, якія выходзілі ў пачатку ХХ ст. *(“Наша доля”, “Наша ніва”, “Беларус”, “Гоман” і інш.)*

5б. Хто стварыў і выдаў у Пецярбурзе “Беларускі лемантар, або Першая навука чытання” – першы беларускі буквар? *(Цётка)*

*Катэгорыя “Старажытная беларуская літаратура”*

1б. Які помнік старажытнай беларускай літаратуры стаў асноўнай крыніцай біяграфічных звестак пра Ефрасінню Полацкую? *(“Жыціе Ефрасінні Полацкай”)*

2б. Назавіце вядомага беларускага паэта-гуманіста эрохі Адраджэння, аўтара геніяльнай паэмы на лацінскай мове пра нашу Радзіму і князя Вітаўта *(Мікола Гусоўскі)*

3б. Назавіце псеўданім асветніка, які нарадзіўся ў маёнтку Цяпіна і вядомы тым, што пераклаў на беларускую мову “Евангелле” *(Васіль Цяпінскі)*

4б. Як называецца самы старажытны летапіс усходніх славян? *(“Аповесць мінулых гадоў”)*

5б. Які жанр старажытнай літаратуры быў найбольш папулярным у нашых продкаў? *(Хаджэнні)*

*Катэгорыя “Беларуская мова”*

1б. Якой літары беларускага алфавіту пастаўлены помнік у Полацку? *(Ў)*

2б. Колькі літар у сучасным беларускім алфавіце? *(32)*

3б. Колькі гукаў у сучаснай беларускай мове? *(39)*

4б. Якімі літарамі адрозніваюцца беларуская і руская мовы? *(ў, щ, ъ)*

5б. Калі ў сучаснай Беларусі беларуская мова набыла статус дзяржаўнай? *(26 студзеня 1990 г.)*

*Катэгорыя “Гісторыя і літаратура”*

1б. Што ў перакладзе з грэчаскай мовы азначае слова “біблія”? *(Кніга)*

2б. Назавіце светскае імя славутай асветніцы Ефрасінні Полацкай *(Прадслава)*

3б. Які твор Яна Баршчэўскага *(дайце поўную назву)* часта параўноўваюць з казкамі “Тысяча і адна ноч”? *(“Шляхціц Завальня, або Беларусь у фантастычных апавяданнях”)*

4б. Хто з беларускіх пісьменнікаў прымаў актыўны ўдзел у паўстанні 1863 года, быў цяжка паранены, тайна лячыўся пад Беластокам у Польшчы? *(Ф.Багушэвіч)*

5б. Якія зборнікі Ф.Багушэвіча, нягледзячы на царскую забарону аб друкаванні кніг, выйшлі за мяжой у канцы ХІХ ст.? *(“Дудка беларуская” і “Смык беларускі”)*

*Катэгорыя “Мова і гісторыя”*

1б. Якая мова была дзяржаўнай у Вялікім княстве Літоўскім? *(Беларуская)*

2б. Хто з’яўляецца стваральнікам новай сістэмы пісьменнасці – кірыліцы? *(Кірыл і Мефодый)*

3б. Хто аўтар першага напісанага на беларускай мове гістарычнага нарысу жыцця беларусаў – “Кароткуя гісторыя беларусаў”? *(Вацлаў Ластоўскі)*

4б. Хто з’яўляецца аўтарам “Беларускай граматыкі для школ”, якая выйшла ў 1918 годзе? *(Браніслаў Тарашкевіч)*

5б. Каму належаць словы: “Шмат было народаў, што страцілі найперш мову сваю, так, як той чалавек перад скананнем, катораму мову зойме, а потым і зусім замёрлі. Не пакідайце ж мовы нашай беларускай, каб не ўмёрлі”? *(Ф.Багушэвіч)*

**Гульня “5 зорак”**

**Слова пра Беларусь**

Умовы гульні. Удзельнічае 2-3 каманды. Гульня падобная на “Марскі бой”: 10 клетачак па гарызанталі ад 1 да 10 і 10 клетачак па вертыкалі ад А да І, аднак нейкімі знакамі запоўнены ўсе клетачкі. Вы можаце адразу выйграць “зорку”, патрапіўшы ў адпаведную клетку. Стрэлка паказвае на пераход хода да суперніка, прычым супернік абавязаны ісці менавіта ў тым накірунку. Лічбы ад 1 да пяці паказваюць, на колькі балаў прагучыць для вас пытанне. Калі вы даяце правільны адказ, гэтыя балы пераходзяць у вашу скарбонку і вы называеце новую клетачку. Калі адказ няправільны, ход пераходзіць да суперніка. Набраўшы 10 балаў, вы можаце купіць зорку. Калі вы трапляеце на “астэроід”, усе набраныя вашы балы (акрамя зорак) пераходзяць да суперніка. Калі выпала “воблака”, усе вашы балы (акрамя зорак) вяртаюцца ў банк вядучага. Гульня працягваецца да 5 “зорак” у скарбонцы адной з каманд або да найбольшай колькасці набраных “зорак” і балаў.

**1 2 3 4 5 6 7 8 9 10**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | 1 |  | 1 | 2 | 5 |  |  | 1 |  |
| 4 |  | 4 | 3 |  | 1 | 3 |  | 4 | 3 |
| 1 | 5 | 2 |  | 3 |  | 5 | 3 | 1 |  |
|  | 4 |  | 5 | 3 |  | 2 |  |  | 2 |
|  |  | 3 |  | 2 | 4 |  | 5 | 1 |  |
| 5 | 4 |  | 1 |  |  | 1 | 3 |  | 4 |
|  |  | 2 |  |  | 5 | 3 |  | 2 | 1 |
| 2 |  | 1 | 4 | 1 |  |  | 2 |  | 4 |
|  | 5 | 2 |  | 4 | 2 | 3 | 5 |  | 1 |
| 3 | 2 | 5 |  | 2 | 4 |  | 3 | 1 |  |

**Гульня “5 зорак”**

Умовы гульні. Удзельнічае 2-3 каманды. Гульня падобная на “Марскі бой”: 10 клетачак па гарызанталі ад 1 да 10 і 10 клетачак па вертыкалі ад А да І, аднак нейкімі знакамі запоўнены ўсе клетачкі. Вы можаце адразу выйграць “зорку”, патрапіўшы ў адпаведную клетку. Стрэлка паказвае на пераход хода да суперніка, прычым супернік абавязаны ісці менавіта ў тым накірунку. Лічбы ад 1 да пяці паказваюць, на колькі балаў прагучыць для вас пытанне. Калі вы даяце правільны адказ, гэтыя балы пераходзяць у вашу скарбонку і вы называеце новую клетачку. Калі адказ няправільны, ход пераходзіць да суперніка. Набраўшы 10 балаў, вы можаце купіць зорку. Калі вы трапляеце на “астэроід”, усе набраныя вашы балы (акрамя зорак) пераходзяць да суперніка. Калі выпала “воблака”, усе вашы балы (акрамя зорак) вяртаюцца ў банк вядучага. Гульня працягваецца да 5 “зорак” у скарбонцы адной з каманд або да найбольшай колькасці набраных “зорак” і балаў.

**1 2 3 4 5 6 7 8 9 10**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |

***Заданні для гульні “5 зорак”***

**1 бал.**

1. Штодзённы абутак сялян у мінулым *(лапці)*
2. Прылада для скошвання травы і збожжавых культур *(каса)*
3. З валакна гэтай расліны робяць тканіну *(лён)*
4. Птушка – сімвал Беларусі *(бусел)*
5. Другі хлеб беларусаў *(бульба)*
6. Цар пушчы *(зубр)*
7. Другая назва вуснай народнай творчасці *(фальклор)*
8. Майстар, які займаецца апрацоўкай металу *(каваль)*
9. Псеўданім Івана Дамінікавіча Луцэвіча *(Янка Купала)*
10. Псеўданім Канстанціна Міхайлавіча Міцкевіча *(Якуб Колас)*
11. Старадаўняе народнае свята, звязанае з заканчэннем жніва *(дажынкі)*
12. Каму належаць словы “Мой родны кут, як ты мне мілы”? *(Я.Коласу)*
13. Вясновае свята старажытных славян у гонар сонца, абуджэння прыроды і надыходу “вялікіх дзён” палявых работ *(Вялікдзень)*
14. Старадаўні хлебны кісла-салодкі напітак *(квас)*
15. Свята ў гонар сонца, якое ў гэты час стаіць у небе найбольш высока *(Купалле)*

**2 балы.**

1. Мучныя вырабы, якія сімвалізуюць сонца *(бліны, кулічы)*
2. Асобы, якія выконвалі абрады валачобнага свята, называліся … *(валачобнікі)*
3. Хто з’яўляецца аўтарам нарыса “Зямля пад белымі крыламі”? *(У.Караткевіч)*
4. Вязынка – радзіма паэта… *(Янкі Купалы)*
5. Вясновы дзень памінання памерлых *(Радаўніца)*
6. Кветка-сімвал Беларусі *(васілёк, валошка)*
7. Мікалаеўшчына – радзіма паэта… *(Якуба Коласа)*
8. Свецкае імя Ефрасінні Полацкай *(Прадслава)*
9. Як звалі майстра-ювеліра, які зрабіў крыж на замову Ефрасінні Полацкай? *(Лазар Богша)*
10. Унучкай якога князя была Ефрасіння Полацкая? *(Усяслава Чарадзея)*
11. Восеньскі дзень паінання продкаў *(Дзяды)*
12. Магічныя спосабы і дзеянні, што нібыта прадракалі будучае і расказвалі пра былое *(варажба)*
13. Летні галаўны ўбор мужчын-сялян у мінулым *(саламяны капялюш, брыль)*
14. Чалавек, ператвораны чараўніком у воўка, ці сам чараўнік у воўчым абліччы *(ваўкалак)*

**3 балы.**

1. Для жанчын – спадніцы, а для мужчын … *(нагавіцы)*
2. Якім зімовым святам завяршаюцца Каляды? *(Вадохрышча)*
3. Узор з рытмічна ўпарадкаваных элементаў для аздаблення твораў выяўленчага і дэкаратыўна-прыкладнога ўжытку *(арнамент)*
4. Радаслоўнае дрэва сям’і *(генеалагічнае дрэва)*
5. Ткацкі станок з навітай асновай для ткання ў хатніх умовах *(кросны)*
6. У якім горадзе знаходзяцца мошчы Ефрасінні Полацкай? *(у Полацку)*
7. Сын Рагнеды і кіеўскага князя Уладзіміра; у гонар яго названы невялікі гарадок, які знаходзіцца непадалёку ад Мінска *(Ізяслаў)*
8. Ажурны ўзор, выразаны з белай, чорнай ці каляровай паперы *(выцінанка)*
9. Плецены або драўляны дзіцячы ложак, які падвешваўся да столі *(зыбка, люлька)*
10. Гаспадарчая пабудова для захавання сена, саломы *(пуня, адрына)*
11. Як дзядзька Антось з паэмы Я.Коласа “Новая зямля” ацаніў сваё “кухарскае вынаходніцтва” – клёцкі на бярозавым соку? *(“Паскудства, брат, і не пытайся”)*
12. Звычай, калі восеньскімі ці зімовымі вечарамі дзяўчаты збіраліся папрацаваць у адной хаце *(вячоркі)*
13. Святочны гандаль, што адбываецца перыядычна ў пэўнай мясцовасці *(кірмаш)*

**4 балы.**

1. У Мінску ёсць помнік Максіму Багдановічу. Паэт трымае ў руцэ сімвал радзімы і роднага мастацтва. Што гэта? *(букет васількоў)*
2. Як раней называлі канікулы? *(вакацыі)*
3. Дзе нарадзіўся Максім Багдановіч? *(у Мінску)*
4. Часопіс, які з’яўляецца пасля дажджу *(“Вясёлка”)*
5. Рэспубліканская дзіцячая газета на беларускай мове *(“Раніца”)*
6. Назва народнага свята дня вяртання птушак з выраю *(Саракі)*
7. Керамічны выраб для абліцоўкі і дэкаратыўнага аздаблення печаў, камінаў, вядомы з часоў ВКЛ *(кафля)*
8. Раней кожнаму гаспадару была вядома прымаўка: “Хто ў … гуляе, той зімой галадае”. Аб якім месяцы ідзе размова? *(жнівень)*
9. У 1631 годзе беларускі кнігадрукар Спірыдон Собаль надрукаваў кнігу пад назвай “… сиречь начало учения детям начинающим чтению изыскати”. У назве Собаль упершыню выкарыстаў слова, вельмі вядомае кожнаму, хто пачынае вучыцца чытаць. Назавіце першае слова з назвы гэтай кнігі *(буквар)*
10. Пагадовы запіс найбольш важных эканамічных, культурных і палітычных падзей у храналагічным парадку *(летапіс)*
11. Ноч з моцнымі грымотамі, маланкамі, страшэнным ветрам і праліўным дажджом, якая беларусамі штогод чакалася ў канцы лета *(рабінавая, вераб’іная ноч)*
12. Жаночае ўпрыгожванне, тое, што і кар***а***лі *(пацеркі)*

**5 балаў.**

1. Валока, прут, локаць, шнур, морг – гэта … *(назвы меры плошчы і пазямельных вымярэнняў у мінулым)*
2. Што ў народным земляробчым календары пачынаецца 28 лістапада і заканчваецца 6 студзеня? *(Піліпаўка)*
3. Невялікае паселішча на 1-5 двароў. У такім паселішчы нарадзіўся Я.Купала *(фальварак)*
4. Рака-вуліца ў старажытным Мінску *(Няміга)*
5. Першая вучоная ступень у сярэднявечных еўрапейскіх універсітэтах *(бакалаўр)*
6. У старадаўнасці – свята ў гонар мядзведзя, якое спраўлялі ранняй вясной *(камаедзіца)*
7. Язычніцкае свята ўраджаю *(Багач)*
8. Які колер пераважаў у адзенні беларускіх сялян? *(белы)*
9. Гэты саламяны выраб адганяў злых духаў з хаты *(павук)*
10. Якая вада была знойдзена каля палескай вёскі Гарывада? *(нафта)*
11. Нячыстая сіла, увасабленне бяды, нягоды, якія напалі на чалавека, яго сям’ю, гаспадарку *(злыдні)*

1 1 1 1 1 1 1 1 1 1 1 1 1 1 1 2 2 2 2 2 2 2 2 2 2 2 2 2 2 2 3 3 3 3 3 3 3 3 3 3 3 3 3 3 3 4 4 4 4 4 4 4 4 4 4 4 4 4 4 4 5 5 5 5 5 5 5 5 5 5 5 5 5 5 5

#### Этнаграфічны турнір “Беларуская даўніна”

**І. Загадкавая чорная скрыня.**

*Адгадайце загадкі (адгадкі ў чорнай скрыні)*

1. Маленькі сабачка, на носе балячка *(Запалка)*

2. Чорны парсючок два хвосцікі мае *(Лапаць)*

3. Жыў-быў капітан, сем душ пракармляў. Прыйшлося яму ўміраць, ніхто не бярэцца хаваць. Выкінулі за вугал, і сабакі не ядуць *(Гаршчок)*

4. Што гэта за чараўнік, што з аднаго чалавека двух робіць? *(Люстэрка)*

5. Удзень, як абруч, уночы, як вуж; хто гэту загадку адгадае, той будзе мой муж *(Пояс або папружка)*

6. Не разыначка я – мяне ж усе смакуюць, не дзяўчыначка я – мяне ж усе цалуюць *(Лыжка)*

**ІІ.Смачны тур.**

**1. ”Аўтар стравы”.**

Больш за 250 гадоў таму кухар караля Рэчы Паспалітай прапанаваў новы спосаб падачы на стол каўбасы. Яе рэзалі на кавалкі, палівалі соусам і елі лыжкай. Новая страва атрымала назву ў гонар свайго вынаходніка. Беларусы часцей ядуць яе з блінамі (мачаюць) і таму называюць мачанкай. Якое ж прозвішча меў кухар караля Рэчы Паспалітай? *(Верашчака)*

**2.”Дзіўная бабка”.**

У адным вершаваным творы чытаем:

*... на стол*

*Тым часам едзе ў місе бабка*

*І парам дыхае пад столь...*

Якой павінна быць бабка, каб ездзіць у місе па стале? Пра што наогул вядзецца гаворка? *(Пра страву з дранай бульбы: “...З бакоў запечаная ў меру, // У бульбе скварачкі тырчаць...”)*

**3.”Традыцыйная страва”.**

Бульба, як вядома, у беларусаў лічыцца другім хлебам. У.Караткевіч у нарысе “Зямля пад белымі крыламі” сцвярджае, што беларусы ведаюць многа страў з бульбы, і ўказвае прыблізную колькасць. Якая ж лічба называецца беларускім пісьменнікам? *(Тысяча)*

**4.”За сталом”.**

Уважліва паслухайце ўрывак з рамана ў вершах Ніла Гілевіча “Родныя дзеці”. Пытанне будзе зададзена пасля прачытання!

*Вось ты ў гасцях – і нават слоўца*

*Табе сказаць няма калі:*

*Вяндлінка з водарам ядлоўца*

*Мяцеш – зараз па два скрылі!*

*А побач – зірк! – як цуд, як казка –*

*З каляндрай, з перцам, з часнаком –*

*Ляжыць вясковая каўбаска,*

*Таксама ўвітая дымком!*

*К таму ж падсохла на гарышчы –*

*Дык толькі плеўка шапаціць!*

*У мэнт кальцо з паўметра знішчыў –*

*Адно раз’ятрыў апетыт!*

*Калі ж дапаў да вантрабянкі –*

*Цягаць стамілася рука!*

*Глядзіш – а ўжо кіндзюк крывянкі*

*На блюда выклалі з гаршка!*

*Паспеў адчуць, што ўжо не слабка*

*І ў паясніцы, – а на стол*

*Тым часам едзе ў місе бабка*

*І парай дыхае пад столь:*

*З бакоў запечаная ў меру,*

*У бульбе скварачкі тырчаць... –*

*І так жа ўслед пайшла на змену –*

*Хоць замычы – каб не маўчаць!*

*“Усё! – сказаў. – На гэтым дзякуй!”*

*А на абрус – нясуць бліны*

*І к ім – мачанку-верашчаку*

*З наборам рэбрачак свіных!*

*Хвіліну выстагнаў ты моўчкі:*

*“Дзе месца ўзяць? Патоўпіць дзе?”*

*І неўпрыкмет на два-тры вочкі*

*Паслабіў пас на жываце...*

*Ужо не здыхацца! Падпёрла –*

*Няйначай крушня камянёў!..*

*А перад носам ... ставяць цёрла*

*Гарачых тлустых калдуноў!*

*Калдун!.. Духмяны, самавіты.*

*У масле ўсмяглы, а паўзверх –*

*Смятанкай свежаю паліты!..*

*Ну, што? Ізноў глядзіш, як звер?*

*І адчуваеш, адчуваеш:*

*Няхай хоць згэтуль у труну –*

*А не зганьбуеш, не стрываеш –*

*Дасі прытул і калдуну!*

**Заданне.** Узгадайце ўсе стравы, што апісаў Ніл Гілевіч (за кожную па 1 балу). *(Вяндлінка, каўбаска, вантрабянка, крывянка, бабка, бульба, бліны, мачанка-верашчака, свіныя рэбрачкі, калдуны, смятанка)*

**5.”Смачна есці”.**

*На картках – назвы беларускіх страў і словы-самазванцы. Падкрэсліце за 2 минуты тое, што вы прапанавалі б з’есці сваім гасцям.*

Жур, мачанка, конаўка, хрусты, пячурка, мянташка, ламанцы, локшыны, мачыльня, наліснікі, лядоўня, панцак, жырандоль, жвір, узвар, збіцень, палукашак.

**Для даведак:**

*Жвір –* буйназярністы жоўты пясок;

*Жур* – негусты аўсяны кісель;

*Жырандоль* – фігурны падсвечнік для некалькіх свечак;

*Збіцень* – гарачае пітво з мёдам і спецыямі;

*Конаўка* – металічная пасудзіна з ручкай для піцця вады;

*Ламанцы* – даўняя мучная страва;

*Локшыны* – самаробныя макароны;

*Лядоўня* – склеп з лёдам для захоўвання прадуктаў;

*Мачанка* – страва з сала, мяса і каўбасы, падкалочаная мукой;

*Мачыльня* – месца, дзе мочаць лён;

*Мянташка* – наждачная лапатка, якой востраць касу;

*Наліснікі* – вельмі тонкія бліны з пшанічнай мукі;

*Палукашак* – плецены кораб;

*Панцак* – суп з яечных круп;

*Пячурка* – невялікая ніша ў сцяне печы;

*Узвар* – адвар з ягад, траў;

*Хрусты* – мучны выраб з мукі, малака, яек, масла, цукру.

**ІІІ.Гістарычны тур.**

**Пазнай асобу**

**1.”Сем падказак”.**

**Умова:** *хто адгадае асобу з першай падказкі, атрымлівае 7 балаў, з другой – 6 балаў і г.д. Калі адказ няправільны, магчымасць адказаць атрымлівае каманда-суперніца.*

**Першая асоба.**

1) Жыў у ХІІ стагоддзі.

2) Сын багатых бацькоў.

3) Быў манахам і займаўся літаратурнай дзейнасцю.

4) Праведнае жыццё зрабіла яго настолькі паважаным і вядомым, што людзі папрасілі яго стаць епіскапам.

5) Быў цудоўным прамоўцам.

6) Нашы продкі называлі яго Залатавустам.

7) Нарадзіўся ў Тураве. *(Кірыл Тураўскі)*

**Другая асоба.**

1) Полацкая князёўна надзвычайнай прыгажосці.

2) Яе бацька – першы вядомы нам полацкі князь.

3) На схіле дзён пайшла ў манастыр.

4) Яе другое імя – Гарыслава.

5) Праз яе сына Ізяслава была адноўлена дынастыя полацкіх князёў.

6) Яе праўнук – Усяслаў Чарадзей.

7) Князь Уладзімір ажаніўся з ёй без згоды дзяўчыны, пасля таго як захапіў Полацк і забіў яе бацькоў і братоў. *(Рагнеда)*

**Трэцяя асоба.**

1) Слынны беларускі паэт.

2) Яго бацька быў вядомым фалькларыстам і этнографам.

3) Большую частку жыцця ён пражыў не ў Беларусі, але самастойна вывучыў беларускую мову і пісаў на ёй вершы.

4) У раннім дзяцінстве ён жыў у Гродне.

5) Распрацоўваў розныя вершаваныя формы, узняў беларускую паэзію на сусветны ўзровень.

6) Памёр на 26-м годзе жыцця.

7) Аўтар зборніка “Вянок”. *(М.Багдановіч)*

**Чацвёртая асоба.**

1) Полацкая князёўна.

2) Унучка Усяслава Чарадзея.

3) У 12 гадоў пастрыглася ў манашкі.

4) Настаўніца, асветніца, перапісчыца.

5) Мецэнатка, пабудавала Спаскі сабор.

6) Адна з першых жанчын на ўсходнеславянскіх землях, якая была абвешчана святой.

7) Нябесная заступніца Беларусі.

**2.”Магнацкі капрыз”.**

Усе вы чулі пра род беларускіх магнатаў Радзівілаў. Гэта былі вельмі магутныя ўладары. Як і ва ўсіх багатых і магутных, у іх былі свае дзівацтвы. Аднаму з іх аднойчы захацелася праехацца на санях. Але на дварэ стаяла лета. Што зрабіў гэты багаты чалавек, каб задаволіць сваю прыхамаць? *(Засыпаў дарогу соллю. На той час гэта было вельмі дарагой забавай, бо соль каштавала немалых грошай)*

**3.”Княскае выратаванне”.**

Аднойчы Ягайла зняволіў Вітаўта ў Крэўскім замку і загадаў моцна сцерагчы. Аднак Вітаўт уцёк. Яму дапамагла яго жонка Ганна, якая кожны вечар прыходзіла да мужа з прыслугай. Якім чынам Вітаўту ўдалося збегчы з палону? *(Вітаўт пераапрануўся ў адзенне прыслугі, а тая засталася замест яго ў крэпасці)*

**ІV.Літаратурны тур.**

**1. ”Вершаванае свята”**

а) Пазнайце па ўрыўку мастацкі твор і назавіце яго аўтара.

Прыйшла вялікая субота,

Даўно прыпынена работа,

І ўжо пад вечар сама хата

Была прылучана да свята.

............................................

Мужчыны загадзя пабрылісь,

Вадою цёплаю памылісь.

Бо трэба ж ім было сабрацца

Паехаць ў цэркву спавядацца.

*(Я.Колас.”Новая зямля”)*

б) Пра якое свята вядзецца гаворка ў прыведзеным урыўку? Які сімвал гэтага свята? *(Вялікдзень. Чырвонае яйка – сімвал адраджэння жыцця)*

**2.”Свята-псеўданім”.**

Якое народнае свята стала асновай псеўданіма пісьменніка? *(Купалле – Янка Купала)*

**3.”Смелы зімоўшчык”.**

У адным з вершаў Артура Вольскага Зіма з гордасцю расказвае, што ўсё-ўсё на свеце яна пафарбавала ў белы колер. “Толькі гіль, зімоўшчык смелы, у адказ: “А я не белы”. А які? Патлумачце свой адказ *(Ружовы або чырвоны. Гіль – снягір)*

**4.”Фальклорны эксперымент”.**

Дапішыце прыпеўкі па дадзеных пачатках.

1) Мне не трэба пуд мукі,

Мне не трэба сіта...

2) Што за я, што за я,

Што за маладзіца...

3) А ў майго мілёначка

Худа кабылёначка...

*Магчымыя варыянты*

1)Мне не трэба пуд мукі,

Мне не трэба сіта.

Мяне мілы пацалуе –

Цэлы тыдзень сыта.

2)Што за я, што за я,

Што за маладзіца.

Шыла міламу штаны –

Выйшла рукавіца.

3)А ў майго мілёначка

Худа кабылёначка.

Не даехаў да гары:

Кабылу з’елі камары.

**V.Фантастычны тур.**

Ян Баршчэўскі пакінуў нам у спадчыну кнігу “Шляхціц Завальня, або Беларусь у фантастычных апавяданнях”. Як вы ведаеце фантастычную Беларусь, пакажа нам наступны тур нашага конкурсу!

**1.”Усё ў вашых руках”.**

*Здагадайцеся, пра якога духа вядзецца размова.*

Трэба пеўня, які заспявае на трэці дзень пасля пасля выхаду з яйка, трымаць сем гадоў. За гэты час ён знясе зносак (маленькае яечка велічынёй з галубінае), які трэба зашыць у мяшэчак і насіць яго пад левай пахай шэсць месяцаў. Праз гэты тэрмін з яго вылупіцца змеяня, якое, уласна кажучы, і ёсць... *(Дамавік)*

**2.”Сустрэча з цінай”.**

Што можа здарыцца, калі вы знойдзеце тонкі пласт засохлай ціны і водарасцяў, абцягнуты ледзь прыкметнаю плеўкаю, і ўкінеце яго ў ваду? *(Вы можаце гэтым самым ажывіць Вадзяніка, а ён вам будзе дапамагаць у далейшым ніколі не ўтапіцца)*

**3.”Што за прыгажуня”?**

Каго з міфічных, фантастычных істот называлі Югой (Юга)? *(Бабу Ягу)*

**4.”Прыгажуня-2”**

*Пра каго фалькларыст М.Федароўскі запісаў наступнае:*

“Як толькі яна ўхопіць неасцярожнага смельчака ў свае абдымкі, то ўжо не выпускае яго дагэтуль, пакуль не заказыча насмерць. Народ уяўляе яе як сапраўдную дзяўчыну, бледную, з распушчанымі валасамі... Апроч таго, гэта таямнічая істота павінна мець на сабе залацістае адзенне, ад якога сыходзіць такі бляск, што яго ніводнае чалавечае вока не можа вытрымаць... *(Русалка)*

**5.”Слова продкаў”**

З “Тлумачальнага слоўніка беларускай літаратурнай мовы”: **Мара** – 1.Тое, што створана ўяўленнем, фантазіяй. *Прыгожыя мары.* 2.Прадмет жаданняў, імкненняў. *Мара ўсяго жыцця.*

Ці выкарыстоўвалі нашы продкі гэтае слова з якім-небудзь іншым значэннем? Свой адказ абгрунтуйце.

*(Е.Р.Раманаў. “Беларускі зборнік, 1912: “Мара – нейкая вялізная жахлівая істота на кароткіх лапах, абавязкова чорная, якую дзеці вельмі баяцца. Калі Мара рухаецца, ад яе зыходзяць металічныя гукі, як аддаленыя ўдары ў чыгунны кацёл...”)*

*(М.Багдановіч. Верш “Зімой”: “Як мары, белыя бярозы пад сінявой начной стаяць...”, дзе* **мары** *– здані, прывіды)*

**VІ. Свет нашых продкаў**

**1.Святы нашых продкаў**

А) Калі ў дзень гэтага свята здарыцца навальніца і каго-небудзь заб’е маланка, тлумачылі, што чалавек пакараны за вялікія грахі перад Богам. З гэтага дня забаранялася купацца *(Ілля)*

Б) Якое праваслаўнае свята адзначаюць двойчы на год – вясной і зімой? *(22 мая – вясновы Мікола, 19 снежня – зімовы)*

В) У гэты дзень “дзеўка касу не пляце, птушка гнязда не ўе, курыца яйкі не нясе” *(Дабравешчанне, або Дабравесце, Звеставанне, Благавешчанне, 7 красавіка)*

Г) У час якога сямейнага абраду нельга выходзіць першым з-за стала маладому чалавеку? Першым павінен выйсці з хаты старэйшы *(у час памінак)*

Д) У час якога сямейнага абраду “вазілі” бабу і кумоў на баран***е***? *(хрэсьбіны)*

Е) Пра які святочны дзень у народзе кажуць: “да абеду пашуць, па абедзе плачуць, а к вечару скачуць”? *(Радаўніца)*

**2.Рэчы нашых продкаў.**

А) Ёю нашы продкі засцілалі ложак, вешалі на сцяну для ўпрыгажэння пакоя *(посцілка)*

Б) Дзіцячы ложак *(калыска)*

В) Хатні ткацкі станок *(кросны)*

Г) Ёмістасць для заквашвання цеста *(дзяжа)*

Д) Пасудзіна для збівання масла *(маслабойка)*

Е) Ручныя вагі *(бязмен)*

Ё) Прыстасаванне для разгладжвання, прасавання бялізны *(качалка)*

Ж) Скрыня, у якой хавалі тканіну, адзенне, бялізну *(куфар)*

**VІІ.Падвядзенне вынікаў, узнагароджванне пераможцаў.**